《兴宗志宏见和岩桂长篇再赋前韵奉呈》
宋代·李纲

月中有桂光更多，扶疏一轮枝干罗。天风飘下广寒子，岂与凡种同其科。

四时不改碧玉叶，满庭自擢青铜柯。森然众木共培植，无异野鹤群鸡鹅。

秋来隐圃风露冷，喷花看蕊尤婆娑。

圃中自有隐君子，心与世远恬无波。对花度此九秋色，不以物外伤天和。

西邻栟榈更好古，妙年欲制芰与荷。连墙请谒不知倦，宜尔鬓发忘其皤。

天生逸才当有用，委弃寂寞理则那。吾衰尚有惜花意，零落奈此馨香何。

却思梁溪有小圃，只恐松竹荒寒莎。未能归去老三径，且把诗句从公哦。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。